POF moet meer as R7 m. opdok aan oud-Springbok | Netwerk24
Deur Mike van Rooyen 11 Februarie 2019 06:02
Lize-Mari Verster Foto: Verskaf
Die Padongelukkefonds (POF) moet aan 'n oud-Kovsie en voormalige Springbok-waterskiër meer as R7 miljoen betaal nadat sy haar rug in 'n motorbotsing in Bloemfontein ernstig beseer het.
Lize-Mari Verster (27) van Dan Pienaar in die stad wat 'n student in Menslike Bewegingswetenskap in haar finale jaar aan die Universiteit van die Vrystaat (UV) was, se drome om 'n biokinetikus te word is deur die ongeluk die nag van 28 Januarie 2012 in Eerstelaan in die stad verpletter.
Sy was 'n Springbok in kaalvoetwaterski, maar kan na die ongeluk aan geen sport deelneem nie. Sy kan nie eens fiksheidsoefeninge in 'n gimnasium doen nie.
Sy het haar graad aan die UV voltooi, maar nie verder gestudeer, soos sy beplan het nie. Weens die probleme met haar rug doen sy ook net 'n halfdagwerk drie dae 'n week.
Lize-Mari Verster (27) van Dan Pienaar, Bloemfontein, moet meer as R7 miljoen van die padongelukkefonds (POF) ontvang nadat haar rug in 2012 in 'n motorongeluk beseer is. Foto: Verskaf
Luidens deskundige hofverslae het sy steeds knaende rugpyn en is haar loopbaanvooruitsigte en -drome daarmee heen. Die moontlikheid dat die pyn kan vererger, is 'n werklikheid. Sy kan geen handewerk doen nie en sal waarskynlik 10 jaar vroeër moet aftree.
Die R7 003 085 wat nou aan haar toegeken is, is vir die verlies aan toekomstige verdienste.
Sy is die dogter van Danie Verster, 'n bekende boer en sakeman van Bloemfontein.
Sy was die aand van die ongeluk 'n passasier in die motor wat deur haar suster, Linda, bestuur is toe dit teen die aankomende motor van André Kleynhans gebots het.
Waarnemende regter Ilse van Rhyn het by ooreenkoms tussen die partye gelas dat die POF ook haar regskoste en die koste van haar deskundige getuies moet betaal.